पाएं अपने शहर की ताज़ा ख़बरें और फ्री ई-पेपरडाउनलोड करें
कुछ लोग यह मानकर चलते हैं कि रुपए, पैसे से हर समस्या का समाधान होता है; पैसा फेंको और समाधान निकालो। लेकिन कुछ समस्याएं धन के दायरे से बाहर होती हैं। वहां व्यक्तिगत स्पर्श, भावनात्मक ध्यान और सही समय से ही काम चलेगा। पैसा मददगार हो सकेगा, पर पूरी तरह से समाधानकारी नहीं हो पाएगा। पैसे की अपनी ताकत होती है, लेकिन कुछ समस्याओं के समाधान में आपकी शक्ति से ज्यादा आपकी उपस्थिति काम आएगी। समस्याओं के कुछ देसी तरीके हैं, उन्हें भी आजमाना चाहिए। भारतीय संस्कृति ने जीवन को बड़ी सूझ-बूझ से चार हिस्सों में बांटा है। ब्रह्मचर्य, ग्रहस्थ, वानप्रस्थ और संन्यास। कुछ धार्मिक लोगों ने इसे केवल आयु और पहनावे से जोड़ लिया और कुछ भौतिक रुचि वालों ने धन से इसका संबंध बना लिया। लेकिन ऋषि-मुनियों ने इन चारों जीवन स्थितियों को रुचि प्रधान कहा। जीवन के इन चार कालखंडों में रुचि पर ध्यान दिया जाए। ब्रह्मचर्य अवस्था का सीधा संबंध विद्यार्थी जीवन से है। यहां की समस्याओं का निदान रुचि से पकड़ा जाए, जबकि लोग धन से निकालने की कोशिश करते हैं। इस काल में पालकों के सान्निध्य से संस्कार द्वारा समस्याओं का समाधान सही होगा। केवल धन से इस दौर की समस्याओं का हल खोजना उल्टा असमय ही इनमें भोग-विलास भर देगा। इसलिए भारतीय संस्कृति के तरीकों से रुचि पर काम करिए, हर बार पैसा लेकर निदान ढूंढऩे न निकलें। अगले सोमवार गृहस्थी में धन से ज्यादा रुचि से निदान पर भी चर्चा करेंगे।
-पं. विजयशंकर मेहता panditji@hamarehanuman.com
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva zho_Hant eng_Latn